Shallow (სიმღერა)
„Shallow“ — სიმღერა 2018 წლის ფილმიდან „ვარსკვლავის დაბადება“ ლედი გაგას და ბრედლი კუპერის შესრულებით. პირველი სინგლი ფილმის საუნდტრეკ ალბომიდან, იგი გამოიცა 2018 წლის 27 სექტემბერს ლეიბლზე Interscope Records. სიმღერის ავტორები არიან ლედი გაგა, ენდრიუ ვიატი, ენტონი როსომანდო და მარკ რონსონი, ხოლო პროდიუსერები არიან თავად გაგა და ბენჟამინ რაისი. სიმღერა ფილმის განმავლობაში ისმის სამჯერ, მათ შორის ფილმის გადამწყვეტ სცენაში როდესაც კუპერის პერსონაჟი ჯექსონ მაინი სიმღერის შესასრულებლად სცენაზე მიიწვევს გაგას პერსონაჟს ელის. სცენა გადაღებულია ლოს-ანჯელესში მდებარე ბერძნულ თეატრში. გაგას პერსონაჟისშთვის სიმღერას მნიშვვნელოვანი როლი აქვს ფილმში, რადგან მასში ნაჩვენებია ელისა და ჯექსონის ურთიერთობა. გაგას განცხადებით მან სიმღერა დაწერა ელის ხედვით. სიმღერის ჩაწერა ფილმის გადაღებისას მოხდა ცოცხლად, სწორედ ამიტომ მასში ისმის მაყურებლის ოვაცია და აპლოდისმენტები. სიმღერამ კრიტიკოსების მხრიდან დაიმსახურა დადებითი შეფასება, განსაკუთრებით კი აღნიშნეს გაგას ვოკალი და კომპოზიციის დრამატული ხასიათი. კომერციულად სიმღერა წარმატებული აღმოჩნდა, იგი მოექცა ათზე მეტი ქვეყნის ოფიციალური ჩარტების სათავეში, მათ შორის დიდ ბრიტანეთში. სიმღერამ მიიღო ოსკარის, ოქროს გლობუსის და კრიტიკოსთა არჩევანის ჯილდოები საუკეთესო ორიგინალური სიმღერისთვის. იგი ასევე წარდგენილი იყო გრემის ჯილდოზე ოთხ ნომინაციაში მათ შორის წლის სიმღერა და წლის ჩანაწერი, თუმცა გაიმარჯვა ორ ნომინაციაში: საუკეთესო პოპ დუეტის/ჯგუფის შესრულება და საუკეთესო ვიზუალური მედიისთვის დაწერილი სიმღერა. სიმღერის სოლო ვერსია გაგამ ცოცხლად შეასრულა გრემის 61-ე დაჯილდოებაზე, ხოლო დუეტის სახით ბრედლი კუპერთან ერთად ოსკარის 91-ე დაჯილდოებაზე.